Ilyen sem volt még nagyon: elmaradt a magyar hokiválogatott meccse
Kint van a katasztrófavédelem is. Folyamatosan hallgatják ki az embereket.
A magyar jégkorong-válogatott jéghiba miatt nem tudta lejátszani a dél-koreaiak elleni meccsét a budapesti Négy Nemzet Tornán.

A péntek estére tervezett találkozót megelőzően a nemrég visszavonult korábbi válogatott jégkorongozók közül Budai Krisztiánt, ifj. Kovács Csabát és Vaszjunyin Artyomot köszöntötte a magyar szövetség (MJSZ).

A bemelegítésnél két magyar lövés nyomán kitört a palánk egyik üvegtáblája, majd a pálya közepén a jéggel akadtak problémák: a multifunkciós csarnokban egy röplabdaháló rögzítő rúdjának helyén dudor keletkezett, amit a bírók veszélyesnek ítéltek. Nem engedték elkezdeni a mérkőzést, így a játékosok 25 perccel a tervezett kezdés után – a szurkolók Szép volt, fiúk! kiáltásai közepette – levonultak a jégről.

A felület rendbetételére és fagyasztására tett kísérletek után a játékvezetők többször konzultáltak, és a két csapatkapitány is megvizsgálta a jeget. Ám mivel változatlanul veszélyesnek ítélték az illetékesek, így végül mintegy másfél órás várakozás után meccs nélkül kellett hazatérnie a Tüskecsarnokba kilátogató 1823 nézőnek.

  Szerettünk volna jó meccset játszani a dél-koreaiakkal, de ez egy ilyen dolog, nem lehet kivédeni. Úgy látszik, ez a jégfelület most nem bír ki napi két meccset, sajnálom a szurkolókat

– fogalmazott Vas János, aki hozzátette: pályafutása során válogatott mérkőzés még nem maradt el.

A magyarok szombaton 16 órától az olasz válogatottal játsszák a torna zárómérkőzését.

Kiemelt fotó: MTI/Czagány Balázs
sport